РЕШЕНИЕ ЗА ИЗПЪЛНЕНИЕ НА КОМИСИЯТА
от 25 октомври 2012 година
за изменение на Решение 2008/855/ЕО относно мерките за контрол на здравето на животните, свързани с класическа чума по свинете в Унгария
(нотифицирано под номер C(2012) 7433)
(текст от значение за ЕИП)
(2012/666/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
С Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави членки (3) се установяват някои мерки за контрол във връзка с класическата чума по свинете във включените в приложението към посоченото решение държави членки или техни региони.Този списък включва област Nógrád в Унгария.
(2)
Унгария информира Комисията за последните промени по отношение на класическата чума по свинете на територията на област Nógrád, включена в приложението към Решение 2008/855/ЕО.
(3)
От посочената информация става ясно, че класическата чума по свинете е ликвидирана на територията на област Nógrád. Съответно мерките, предвидени в Решение 2008/855/ЕО, следва да не се прилагат повече за тази област и препратката към област Nógrád в списъка в част I от приложението към него следва да бъде заличена.
(4)
Поради това Решение 2008/855/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В част I от приложението към Решение 2008/855/ЕО точка 3 се заменя със следния текст:
„3. Унгария
Територията на област Pest, разположена на север и на изток от Дунав, на юг от границата със Словакия, на запад от границата с област Nógrád и на север от магистрала E71.“
Член 2
Адресати на настоящото решение са държавите членки.
Съставено в Брюксел на 25 октомври 2012 година.